Goeiste! Wat gaan aan met die bitcoin-prys? - Ekonomie - Republikein
Monday, May 20th, 12:13:50
Petrus Malherbe – Beleggers en ontleders is oor die naweek onkant betrap met die prys van bitcoin wat skielik die hoogte inskiet.
Die prys van een bitcoin het volgens die plaaslike verhandelingsplatform Luno Vrydagoggend nog teen R93 000 verhandel. Teen Sondagoggend het dit tot meer as R111 000 gestyg – die hoogste vlak sedert Junie 2018.
Internasionaal het die prys ook van $5 600 verlede Maandag tot meer as $7 200 ’n week later gestyg.
In die proses het die totale markkapitalisasie van dié digitale geldeenheid tot byna $130 miljard gestyg, die hoogste vlak tot dusver vanjaar. Daar is meer as 17,6 miljoen bitcoin in sirkulasie.
Die rede vir die naweek se skielike styging in die bitcoinprys is nie ooglopend nie.
Forbes berig wel dat die naweek ’n besonder besige tyd was wat verhandeling in bitcoin betref.
Een persoon het byvoorbeeld 47 000 bitcoin ter waarde van $343 miljoen verkoop.
Hierdie reusetransaksie kon ’n wesenlike invloed op die prys van bitcoin gehad het.
Meer as 100 000 bitcoins is oor die naweek verhandel vir ’n totale waarde van minstens $670 miljoen.
Die naweek se styging in die bitcoinprys is egter nog nie naastenby in ooreenstemming met die massiewe styging van Desember 2017 nie.
In dié berugte maand het die prys van bitcoin in ’n stadium bo $17 000 gaan draai voordat dit ’n maand later skerp tot net meer as $7 800 gedaal het.
Teen Desember 2018 het die prys verder tot $3 300 gedaal waarna dit in die omgewing van $4 000 gestabiliseer het. – Netwerk24